text: Tricktyv efterlyst - snød ældre dame
  19 september 2017 kl. 11.08
  Politiet efterlyser en tricktyv, efter han snød ældre kvinde for 6000 kroner. 
  En tricktyv snød i mandags en ældre kvinde for 6000 kroner. Sydøstjyllands Politi beder nu om hjælp til at finde gerningsmanden. 
  Mandag den 11. september mellem klokken 20.00 og 20.40 opsøgte en tricktyv en 79-årig kvinde på hendes bopæl i Vissingegade i Vejle. Her overtalte han hende til at hæve 6000 kroner i Danske Bank på Kirkegade. 
  Manden er 30-35 år gammel og 170-175 cm høj. Han har mørkt hår/delvist skaldet og bar briller. 
  Hvis du genkender manden fra billederne, kan du kontakte Sydøstjyllandpoliti på 1-1-4.
  